Elbiler dumper oftere til periodisk syn

Elbiler slipper for olieskift og udstødningsproblemer. Men når de ruller ind til periodisk syn, klarer de sig alligevel dårligere end benzin- og dieselbiler. Især de ældre elbiler har markant større risiko for at dumpe. Nye tal fra de norske vejmyndigheder viser, at elbiler oftere får alvorlige anmærkninger ved det, vi i Danmark kender som periodisk syn. Og forskellen bliver tydeligere, jo ældre bilerne er.

For ti år gamle elbiler endte næsten hver tredje med at blive underkendt i 2025. Til sammenligning gjaldt det kun omkring hver sjette fossilbil i samme aldersklasse. Det er især klassiske sliddele, der trækker elbilerne ned.

– Elbiler er overrepræsenteret på flere typer fejl, særligt knyttet til sliddele i bremsesystem og hjulophæng, siger Leif Magne Halvorsen fra Statens vegvesen.

Bremseslitage og ophæng giver problemer

Ifølge statistikken er det fejl på aksler, dæk og hjulophæng, der oftest sender ældre elbiler til omsyn. Elbilernes høje vægt og kraftige acceleration belaster undervognen mere, og det kan ses, når bilen bliver grundigt gennemgået.

Også bremserne volder problemer. Regenerativ bremsning betyder, at de mekaniske bremser bruges mindre i dagligdagen – men det kan føre til rust, skævheder og manglende funktion, når bilen endelig skal godkendes. Samtidig halter elbilerne også bagefter på områder, der ellers ikke har noget med drivlinjen at gøre. Lygter, reflekser og elektrisk udstyr fejler oftere på ældre elbiler end på tilsvarende fossilbiler.

Myten om den servicefri elbil

En del af forklaringen kan ifølge myndighederne være ejernes adfærd. Elbiler kræver mindre løbende vedligeholdelse end biler med forbrændingsmotor – men mindre betyder ikke ingen.

– Fejl som manglende parkeringslys eller bremsevæske med for lavt kogepunkt peger på vedligeholdelsen. Når elbiler ikke skal til regelmæssige olieskift, kan nogle ejere blive fristet til at springe service og almindeligt vedligehold over, siger Halvorsen.

Resultatet er, at fejlene først opdages, når bilen står til periodisk syn – og så er det for sent at slippe uden en dumpekarakter.

Tusindvis får kørselsforbud

I 2025 blev der gennemført omkring 1,5 millioner periodiske syn af lette køretøjer i Norge. Over 33.000 biler havde så alvorlige fejl, at de fik direkte kørselsforbud, og næsten halvdelen blev underkendt ved første gennemgang.

Tallene varierer også geografisk. Nogle regioner ligger markant højere i dumpeprocent end andre, hvilket tyder på både forskelle i bilparkens alder og i vedligeholdelseskulturen.

Selvom tallene stammer fra Norge, er konklusionen svær at ignorere for danske elbilister. Bilparken minder i stigende grad om den norske, og mange af de tidlige elbiler er nu ved at nå en alder, hvor slid og manglende vedligeholdelse bliver synligt.

Elbiler dumper oftere til periodisk syn