FDM advarer Tesla-ejere: Få bilen tjekket før garantien udløber

Flere ejere af Tesla Model 3 og Model Y oplever problemer med slør i rat og hjulophæng – fejl, som potentielt kan få bilen til at dumpe ved det periodiske bilsyn. Nu råder FDM Tesla-ejere til at få bilen gennemgået af en uvildig mekaniker, inden garantien udløber.

Tesla har de seneste år domineret salgsstatistikkerne for elbiler, men flere ejere af mærkets mest populære modeller løber nu ind i tekniske problemer. FDM melder om en markant stigning i sager, hvor der opdages slør i styretøjet og baghjulsophænget på Model 3 og Model Y – fejl, der normalt først opstår efter mange kilometers kørsel.

“Vi ser tilfælde, hvor rattet kan rykkes både fra side til side og op og ned. Det er ikke bare en gene – det handler om sikkerhed. Derfor dumper vi dem ved syn,” forklarer Lone Otto, områdechef i FDMs tekniske rådgivning i en pressemeddelelse.

Ifølge FDM er problemet særligt udbredt på Model 3 fra 2020, hvor næsten hver fjerde bil dumpede ved syn sidste år på grund af netop slør i vigtige komponenter. Derudover oplever FDM fejl i bøsningerne ved baghjulsophænget – især når bilen testes under belastning på samme måde som andre bilmærker.

Tesla selv anerkender ikke umiddelbart, at der skulle være tale om fejl, men efter et møde med FDMs teknikere har bilproducenten nu lovet at udvikle en ny metode til at måle slør mere præcist.

FDM har også haft møde med Færdselsstyrelsen, der fastslår, at Tesla-biler skal vurderes ud fra samme krav som alle andre – og at slør i styretøj og ophæng fortsat er en synsfejl.

FDM opfordrer nu alle ejere, der nærmer sig udløbet af garantien på fire år eller 80.000 kilometer, til at få bilen testet af en uvildig fagmand. Det kan være afgørende for, om eventuelle fejl bliver udbedret uden beregning.

“Bilister risikerer at blive kastebolde mellem Tesla og synshallerne. Derfor er det vigtigt at få styr på tingene, mens garantien stadig gælder,” siger Lone Otto.

I Danmark er der i dag registreret knap 37.000 Tesla Model 3 og over 40.000 Model Y.

FDM advarer Tesla-ejere: Få bilen tjekket før garantien udløber