Hver femte Model Y dumper det første syn

Er du en af dem, der købte en Model Y, da Tesla dumpede prisen i starten af 2023? Så må du hellere bestille tid til et grundigt tjek af bilen, inden du kører den til første syn. Nye tal fra Tyskland viser nemlig, at to-tre år gamle Tesla Model Y nærmest dumper på stribe til synstest. Knapt hver femte må køre fra synshallen uden godkendelse.

Ifølge rapporten er fejlraten på de to-tre år gamle Model Y’er på hele 17,3 procent – den højeste fejlrate i denne aldersklasse i ti år.

Fejlene går især igen tre steder: hjulophængene, bremseskiverne og lygterne. Det er alle områder, der enten påvirkes af bilens høje vægt eller af den måde, elbiler bruges på. Ifølge TÜV slider den tunge batteripakke ekstra hårdt på ophængene, mens bremseskiverne risikerer at ruste til, fordi Model Y – som de fleste elbiler – bremser mest med motorens rekuperation. Resultatet er, at bremserne sjældnere bruges og derfor hurtigere tager skade.

Tesla Model Y er faktisk sidst af alle 110 biler, som TÜV-rapporten har undersøgt i denne aldersgruppe. Og det er ikke et enkeltårigt uheld: Model 3 lå nederst de sidste to år og klarer sig heller ikke godt denne gang. Den ligger to pladser over Model Y med en fejlraten på 13,1 procent – stadig langt fra klassens topscorere.

Ikke alle elbiler klarer sig dårligt

Det er dog vigtigt at skelne mellem Tesla og resten af elbilmarkedet. Flere populære elbiler præsterer særdeles godt hos TÜV: Mini Cooper SE, Audi Q4 e-tron og Fiat 500e ligger helt i toppen af ranglisten for to-tre år gamle biler. Også VW ID.3 og ID.4/ID.5 klarer sig flot.

Dermed tegner rapporten et billede af en elbilbranche i udvikling: Teknologien fejler ikke noget – men kvalitetsniveauet varierer markant fra mærke til mærke.

Hvad betyder det for dig som Tesla-ejer?

TÜV bemærker desuden, at mange elbiler igen i år har typiske drivlinjefejl:

– Hjulophæng lider under den tunge batteripakke, og bremserne bruges sjældent på grund af rekuperationen. Det kan føre til fejl på bremseskiverne og nedsat bremseevne, siger Dr. Joachim Bühler, direktør i TÜV-forbundet.

Regelmæssige, hårdere opbremsninger kan modvirke korrosion på bremseskiver.

Hvis du ejer en Model Y fra 2023 eller 2024, er der særligt tre ting, du bør få tjekket, før bilen sendes til syn:

Bremserne: Få en mekaniker til at rense eller motionere bremseskiverne. Et par hårde opbremsninger kan også hjælpe med at fjerne overfladerust.

Hjulophæng: Bed værkstedet om at undersøge bærearme, foringer og styretøjsdele for slør.

Lygterne: Mangelfulde eller forkert justerede lygter er en hyppig dumpeårsag på Tesla-modeller.

TÜV peger på, at problemet især skyldes bilernes konstruktion og brugsmønstre – ikke nødvendigvis dårlig vedligeholdelse hos ejerne. Så selv hvis du har passet bilen, kan et ekstra tjek redde dig fra et sviende synsafslag.

I bunden finder man – udover Tesla – modeller som Dacia Duster og BMW 5- og 6-serien, der dumper i flere aldersgrupper.

Hver femte Model Y dumper det første syn